***Монгол Улсын Их Хурлын 2022 оны намрын ээлжит чуулганы***

***Хууль зүйн байнгын хорооны 11 дүгээр сарын 22-ны өдөр***

***/Мягмар гараг/-ийн хуралдааны товч тэмдэглэл***

|  |  |  |
| --- | --- | --- |
| **1№** | **Баримтын агуулга** | **Хуудас** |
| **1** | **Хуралдааны товч тэмдэглэл:** | 1-5 |
| **2** | **Хуралдааны дэлгэрэнгүй тэмдэглэл:** | 6-13 |
| **6** | 1.Захиргааны ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /***анхны хэлэлцүүлэг***/ | 6-13 |
| 2.Ажлын хэсэг байгуулах тухай” Байнгын хорооны тогтоолын төсөл | 13-13 |

***Монгол Улсын Их Хурлын 2022 оны намрын ээлжит чуулганы***

***Хууль зүйн байнгын хорооны 11 дүгээр сарын 22-ны өдөр***

***/Мягмар гараг/-ийн хуралдааны товч тэмдэглэл***

Хууль зүйн байнгын хорооны дарга Л.Мөнхбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 11 цаг 45 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Ш.Адьшаа, Э.Бат-Амгалан, Ц.Мөнхцэцэг, Х.Нямбаатар, Б.Пүрэвдорж, Ш.Раднаасэд, Б.Энхбаяр;*

*Эмнэлгийн чөлөөтэй: Н.Алтанхуяг, Д.Цогтбаатар.*

Хэлэлцэх асуудалтай холбогдуулан Улсын Их Хурлын гишүүдээс санал гараагүй болно.

***Нэг.Захиргааны ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /****Засгийн газар 2021.01.08-ны өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Хууль зүй, дотоод хэргийн яамны Хууль зүйн бодлогын газрын дарга Д.Цолмон, мөн газрын мэргэжилтэн Л.Пүрэвсүрэн, Монголбанкны Хууль, эрх зүйн газрын Банк, санхүүгийн эрх зүйн хэлтсийн захирал Ө.Мөнх-Ундарга, мөн газрын Эрх зүйн бодлогын хэлтсийн мэргэжилтэн М.Батсайхан нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Г.Алтанцэцэг, Бат.Баярмаа, мөн газрын Байнгын хорооны асуудал хариуцсан хэлтсийн дарга Д.Энхбат, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт П.Хулан нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн саналыг ажлын хэсгийн ахлагч, Улсын Их Хурлын гишүүн Ж.Сүхбаатар танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Захиргааны ерөнхий хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэв.*

Төслийн 1, 2, 3, 4, 5, 6 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**Л.Мөнхбаатар:** 1.Ажлын хэсгийн гаргасан, Төслийн 1 дүгээр зүйлийн 1, 7, 8, 9, 10, 11 дэх заалтыг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

2.Ажлын хэсгийн гаргасан, Төслийн 2 дугаар зүйлийн “эсхүл шаардлагатай” гэснийг “шаардлагатай” гэж өөрчилж, мөн зүйлийн “эрх олгосноос бусад тохиолдолд” гэсний өмнө “хуулиар” гэж нэмж, мөн зүйлийн “93 дугаар зүйлийн гарчгийн “захиргааны байгууллага” гэсний дараа “, түүний нийтлэг үүрэг” гэж,” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

3.Ажлын хэсгийн гаргасан, Төслийн 3 дугаар зүйлийн “зүйл,” гэснийг, мөн зүйлийн 4, 5 дахь заалтыг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

4.Ажлын хэсгийн гаргасан, Төслийн 4 дүгээр зүйлийн “94 дүгээр зүйлийн 94.4 дэх хэсгийн “30” гэснийг “21” гэж,” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

**Найруулгын санал:**

**Л.Мөнхбаатар:** 1.Саналын томьёоллын 1 дэх санал дэмжигдсэнтэй холбогдуулан төслийн 1 дүгээр зүйлийн “зүйл, хэсэг, заалт” гэснийг “хэсэг,” гэж, мөн зүйлийн 2 дахь заалтын тайлбарын “зохицуулалтын” гэснийг “зохион байгуулалт, зохицуулалтын” гэж, 3 дахь заалтын 60.5 дахь хэсгийн “уг” гэснийг “тухайн” гэж, 4 дэх заалтын 64.6 дахь хэсгийн “хуульд заасан Засаг дарга” гэснийг “Засаг даргын хуульд заасан” гэж, 5 дахь заалтын тайлбарын “, цахим холбоос /эрх зүйн мэдээллийн нэгдсэн санд байршуулсан/-ын,” гэснийг “эрх зүйн мэдээллийн нэгдсэн санд байршуулсан цахим холбоосын” гэж тус тус өөрчилж, мөн тайлбарын “зөвхөн” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

Төслийг зүйл бүрээр хэлэлцэж дууслаа.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Засгийн газрын тухай хуульд өөрчлөлт оруулах тухай хуулийн төслийг зүйл бүрээр хэлэлцэв.*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Төслийг зүйл бүрээр хэлэлцэж дууслаа.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэв.*

Төслийн 1 дүгээр зүйлтэй холбогдуулан Улсын Их Хурлын гишүүн Л.Мөнхбаатарын тавьсан асуултад Монголбанкны Хууль, эрх зүйн газрын Банк, санхүүгийн эрх зүйн хэлтсийн захирал Ө.Мөнх-Ундарга хариулж, тайлбар хийв.

Төслийн 2, 3, 4 дүгээр зүйлтэй холбогдуулан Улсын Их Хурлын гишүүдээс асуулт, санал гараагүй болно.

Төслийг зүйл бүрээр хэлэлцэж дууслаа.

**Л.Мөнхбаатар:** Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай хуулийн төслийг хууль санаачлагчид нь буцаах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Улсын Их Хурлын гишүүн Ж.Сүхбаатар Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Их Хурлын тухай хуульд нэмэлт оруулах тухай, Зар сурталчилгааны тухай хуульд өөрчлөлт оруулах тухай, Гаалийн тухай хуульд өөрчлөлт оруулах тухай, Монгол Улсын яамны эрх зүйн байдлын тухай хуульд өөрчлөлт оруулах тухай, Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай, Нийтийн сонсголын тухай хуульд өөрчлөлт оруулах тухай, Олон нийтийн радио, телевизийн тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Шилэн дансны тухай хуульд өөрчлөлт оруулах тухай хуулийн төслүүдийг хууль санаачлагчид нь буцаах санал хураалтыг нэгтгэн явуулах горимын санал гаргав.

**Л.Мөнхбаатар:** Улсын Их Хурлын гишүүн Ж.Сүхбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Л.Мөнхбаатар:** Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Их Хурлын тухай хуульд нэмэлт оруулах тухай, Зар сурталчилгааны тухай хуульд өөрчлөлт оруулах тухай, Гаалийн тухай хуульд өөрчлөлт оруулах тухай, Монгол Улсын яамны эрх зүйн байдлын тухай хуульд өөрчлөлт оруулах тухай, Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай, Нийтийн сонсголын тухай хуульд өөрчлөлт оруулах тухай, Олон нийтийн радио, телевизийн тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Шилэн дансны тухай хуульд өөрчлөлт оруулах тухай хуулийн төслүүдийг хууль санаачлагчид нь буцаах нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 14 минутад хэлэлцэж дуусав.*

***Хоёр.“Ажлын хэсэг байгуулах тухай” Байнгын хорооны тогтоолын төсөл*** */Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Г.Алтанцэцэг, Бат.Баярмаа, мөн газрын Байнгын хорооны асуудал хариуцсан хэлтсийн дарга Д.Энхбат, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт П.Хулан нар байлцав.

**Л.Мөнхбаатар**: “Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсэг байгуулах тухай” Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар Байнгын хорооны тогтоол батлагдлаа.

Ажлын хэсгийн ахлагчаар Улсын Их Хурлын гишүүн Ш.Раднаасэд ажиллахаар тогтов.

*Уг асуудлыг 12 цаг 15 минутад хэлэлцэж дуусав.*

Байнгын хорооны хуралдаанаар 2 асуудал хэлэлцэв.

*Хуралдаан 31 минут үргэлжилж, 19 гишүүнээс 10 гишүүн хүрэлцэн ирж, 52.6 хувийн ирцтэйгээр 12 цаг 16 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН

ХОРООНЫ ДАРГА Л.МӨНХБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**Монгол Улсын Их Хурлын 2022 оны намрын ээлжит чуулганы**

**Хууль зүйн байнгын хорооны 11 дүгээр сарын 22-ны өдөр**

**/Мягмар гараг/-ийн хуралдааны дэлгэрэнгүй тэмдэглэл**

**Л.Мөнхбаатар:** Байнгын хорооныэрхэм гишүүдийн энэ өдрийн амрыг эрье. Байнгын хорооны гишүүдийн олонх хүрэлцэн ирсэн тул Хууль зүйн байнгын хорооны 2022 оны 11 дүгээр сарын 22-ны өдрийн хуралдаан нээснийг мэдэгдье.

Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг танилцуулъя.

Бямбацогт гишүүн ирсэн, Адьшаа гишүүн гадаадад томилолттой, Алтанхуяг гишүүн өвчтэй, Бат-Амгалан гишүүн гадаадад томилолттой, Ганбат гишүүн хүрэлцэн ирсэн, Дэлгэрсайхан гишүүн ирсэн, Мөнх-Оргил гишүүн ирсэн, Мөнхбаатар гишүүн ирсэн, Мөнхцэцэг, Нямбаатар, Пүрэвдорж, Раднаасэд нар гадаадад томилолттой, Сандаг-Очир гишүүн ирсэн, Сүхбаатар гишүүн ирсэн, Сэргэлэн гишүүн ирсэн, Учрал гишүүн ирсэн, Цогтбаатар гишүүн өвчтэй, Энх-Амгалан гишүүн ирсэн, Энхбаяр гишүүн гадаадад томилолттой байна. Байнгын хорооны хуралдааны ирцийг танилцуулж дууслаа.

Байнгын хорооны хуралдаанаар хэлэлцэх асуудлыг танилцуулъя.

Нэг.Захиргааны ерөнхий хуульд нэмэлт, өөрлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021 оны 1 дүгээр сарын 8-ны өдөр өргөн мэдүүлсэн, анхны хэлэлцүүлэг/

Хоёр.Ажлын хэсэг байгуулах тухай Байнгын хорооны тогтоолын төсөл /Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий/ ажлын хэсэг байгуулах тогтоолын төсөл байгаа.

Хэлэлцэх асуудлаар саналтай гишүүн байна уу. Алга байна.

**Хэлэлцэх асуудалдаа оръё. Захиргааны ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулъя.**

Хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх санал, дүгнэлтийн төсөл боловсруулах үүрэг бүхий ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Жамъянхорлоогийн Сүхбаатар танилцуулна.

**Ж.Сүхбаатар:** Байнгын хорооны дарга, эрхэм гишүүд ээ,

Монгол Улсын Засгийн газраас 2021 оны 1 дүгээр сарын 8-ны өдөр Улсын Их Хуралд өргөн мэдүүлсэн Захиргааны ерөнхий хуульд нэмэлт, өөрчлөлт оруулах тухай хуулийн төслийн үзэл баримтлалын хүрээнд хэлэлцэх эсэх асуудлыг Улсын Их Хурал 2021 оны 1 дүгээр сарын 14-ны өдрийн чуулганы нэгдсэн хуралдаанаар хэлэлцэж анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Хууль зүйн байнгын хорооны 2021 оны 02 дугаар тогтоолоор Захиргаан ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн бусад хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх бэлтгэл ажлыг хангах, санал, дүгнэлтийн төсөл боловсруулах үүрэг бүхий ажлын хэсгийг байгуулж, ажлын хэсгийн ахлагчаар Улсын Их Хурлын гишүүн миний бие, ажлын хэсгийн гишүүдэд Улсын Их Хурлын гишүүн Л.Мөнхбаатар, Ц.Мөнх-Оргил, Ц.Пүрэвдорж, Ш.Раднаасэд, Б.Энх-Амгалан нар болон ажлын дэд хэсгийн бүрэлдэхүүнд холбогдох байгууллагын албан тушаалтнууд ажиллаж байна.

Ажлын хэсэг 2021 оны 3 дугаар сарын 17-ны өдөр, 6 дугаар сарын 23-ны өдөр тус тус хуралдаж, хуулийн төсөлтэй холбогдуулан гаргасан саналуудыг нэг бүрчлэн хэлэлцэж Хууль зүйн байнгын хорооны 2022 оны 6 дугаар сарын 29-ны өдрийн хуралдаанд ажлын хэсгийн санал, дүгнэлтийг танилцуулсан бөгөөд ажлын хэсгээс гаргасан зарчмын зөрүүтэй 8 санал, найруулгын 4 санал, хамт өргөн мэдүүлсэн хуулийн төслийн 1 саналыг Байнгын хорооны хуралдаанд оролцсон гишүүдийн олонх дэмжсэн болно.

Улсын Их Хурлын 2022 оны 11 дүгээр сарын 10-ны өдрийн чуулганы нэгдсэн хуралдаанаар хуулийн төслийн анхны хэлэлцүүлгийг явуулах үед Улсын Их Хурлын гишүүн Л.Мөнхбаатар Монгол Улсын Засгийн газраас Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулийн шинэчилсэн найруулгын төслийг боловсруулж байгаа тул Монгол Улсын Их Хурлын чуулганы хуралдааны дэгийн тухай хуулийн 41.8-д заасны дагуу хуулийн төслийн анхны хэлэлцүүлгийг дахин явуулах шаардлагатай гэсэн санал гаргасныг хуралдаанд оролцсон гишүүдийн олонх дэмжсэн болно.

Хуулийн төслийн анхны хэлэлцүүлгийг дахин явуулах шаардлагын хүрээнд ажлын хэсэг 2022 оны 11 дүгээр сарын 21-ны өдөр хуралдаж, хуулийн төсөлтэй холбогдуулан гаргасан саналуудыг нэг бүрчлэн хэлэлцэж төсөл болон холбогдох бусад хуулийн төслийн талаар дараах санал, дүгнэлтийг Байнгын хороонд танилцуулж байна.

Үүнд: Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулийн зохицуулалтыг төслөөс хасах, төслийн нэр томьёог төслийн зүйл, хэсэг, заалт хооронд болон холбогдох бусад хуулийн нэр томьёотой нийцүүлэх, хуулийн төслөөс иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулийн зохицуулалтыг хасах санал гаргасантай холбогдуулан Захиргааны ерөнхий хуульд нэмэлт, өөрчлөлт оруулах тухай хуулийн төслийн хамт өргөн мэдүүлсэн Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай, Монгол Улсын Их Хурлын тухай хуульд нэмэлт оруулах тухай, Зар сурталчилгааны тухай хуульд өөрчлөлт оруулах тухай, Гаалийн тухай хуульд өөрчлөлт оруулах тухай, Монгол Улсын яамны эрх зүйн байдлын тухай хуульд өөрчлөлт оруулах тухай, Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай, Нийтийн сонсголын тухай хуульд өөрчлөлт оруулах тухай, Олон нийтийн радио, телевизийн тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Шилэн дансны тухай хуульд өөрчлөлт оруулах тухай хуулийн төслийг хууль санаачлагчид нь буцаах зэрэг болно.

Ажлын хэсэг хуулийн төсөлд зарчмын зөрүүтэй 5 санал, найруулгын 1 санал, хуулийн төслийн хамт өргөн мэдүүлсэн хуулийн төсөлд 10 саналыг тус тус бэлтгэн томьёолж Та бүхэнд тараасан байгаа.

Байнгын хорооны эрхэм гишүүд ээ,

Дээрх хуулийн төслүүдийг Байнгын хорооны анхны хэлэлцүүлэгт бэлтгэсэн талаарх ажлын хэсгийн санал, дүгнэлт болон зарчмын зөрүүтэй саналын томьёоллыг хэлэлцэн шийдвэрлэж өгөхийг Та бүхнээс хүсье.

Энд нэг зүйлийг дашрамд тодотгоход энэ ажлын хэсэг яагаад удааширсан бэ гэхээр, өнгөрсөн жил миний бие энэ ажлын хэсгийн ахлагчаар ажилласан. Энэ хуулийн төслийг Засгийн газрын өргөн барьсан энэ хуулийн төслийг хэлэлцэх үеэр Мөнхбаатар гишүүн, Мөнх-Оргил гишүүн ч бас хэлсэн санагдаж байна. Ер нь бол Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулиа хүчингүй болоод Захиргааны ерөнхий хуульд нэгтгэж, нийлүүлж байгаа чинь зөв юм уу, иргэдэд ойлгомжтой, өөрсдөд нь Үндсэн хуульд заасан эрхийнх нь дагуу ийм хууль байгааг өөрчилчихөөр зөв үү, буруу юу гэдэг ийм асуудал яригдсан. Тухайн үед ажлын хэсгийн ахлагчийн хувьд ч гэсэн миний байр суурь бол мэргэжлийн талаа бариад захиргааны эрх зүйн асуудлын хүрээнд захиргааны процедурын тухай хууль гээд ер нь улс, орнуудад бол байдаг. Administrative pusisure гээд. Тэрийн болохоор тэр үүднээсээ нийлүүлэх нь хууль зүйн техникийн хувьд илүү зөв юм байна гэдэг үндэслэлээр хуулийг хэрэглэх, захиргааны шүүхэд хандах, мэргэжлийн талаасаа илүү зөв гэж ингэж харж Засгийн газрын саналыг дэмжсэн. Гэхдээ энэ ковидын үед явж байгаа үйл явц, дээр нь Засгийн газрын тэргүүн Улсын Их Хурал дээр манай гишүүдийн байр суурь бол ер нь иргэдийн дуу хоолой “11 11” төвөөс эхлүүлээд иргэдийн дуу хоолойг гаргаж байгаа өргөдөл, гомдлыг шийдвэрлэж байгаа ажиллагаа цахимаар цаашдаа технологи ашиглаж байгаа байдлыг харахаар энэ хуулиа нэг нь нөгөөгөө шингээх байдлаар биш иргэдээс төрийн байгууллага, албан тушаалтанд гаргасан өргөдөл, гомдлын тухай хуулиа боловсронгуй болгоод шинэчлээд явах нь зүйтэй. Ингэхдээ төрийн байгууллага, албан тушаалтнаас гадна, ер нь нийтийн эрх зүйн этгээдэд өргөдөл гомдлоо гаргадаг байя. Иргэдийнхээ цаг хугацааны талаасаа юмаа тусгаад явъя. Нөгөө талаас Захиргааны ерөнхий хуульдаа оруулах гэж байсан зарим заалтуудаа энэ хуульдаа үлдээе гэсэн ийм байдлаар концепцын хувьд ингэж шийдэх нь зүйтэй юм байна. Нэгэнт хууль бол амьдралын зохицуулах гэж гардаг учраас одоогийн нөхцөл байдал маань хуулийн техникийн талаасаа зөв, сайхан болгохоос гадна иргэнээ бодсон, иргэнд ойлгомжтой байх талаа илүү бариад явах нь өнөөгийн нөхцөлтэй бол таарах юм гэж үзээд Засгийн газрын оруулж ирсэн асуудал дээр Хууль зүй, дотоод хэргийн сайд, хууль зүйн яамны мэргэжлийн хүмүүстэй ажлын хэсгийн түвшинд ойлголцсон учраас Засгийн газар маань Иргэдээс төрийн байгууллага, албан тушаалтанд гаргасан өргөдөл, гомдлын тухай хуулийг шинэчлэн найруулаад явж байгаа учраас эндээсээ бид иргэдээс төрийн байгууллага, албан тушаалтанд гаргасан өргөдөл гомдлыг шийдвэрлэх тухай хуулиа хасахаар байсныг энэ төслөөс хасаад хуучин хэвээр нь үлдээгээд бусад хуулиудаа дагалдуулаад нэр томьёоны өөрчлөлт орж байсан заалтууд бүхий нэлээн хэдэн хуулиуд байгаа, энэ хуулиудаа буцаая гэсэн ийм агуулгаар бэлдсэн юм шүү. Тэгээд цаг хугацааны хувьд бодсон, харгалзсан, тэгээд Та бүхэнд оруулж байгаа юм. Анхаарал хандуулахад ийм байна. Баярлалаа.

**Л.Мөнхбаатар:** Сүхбаатар сайдад баярлалаа. Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя.

Хууль зүй, дотоод хэргийн яамны Хууль зүйн бодлогын газрын дарга Д.Цолмон, Монголбанкны Хууль, эрх зүйн газрын Банк, санхүүгийн эрх зүйн хэлтсийн захирал Ө.Мөнх-Ундарга, Хууль зүй, дотоод хэргийн яамны Хууль зүйн бодлогын газрын мэргэжилтэн Л.Пүрэвсүрэн, Монголбанкны Хууль, эрх зүйн газрын Эрх зүйн бодлогын хэлтсийн мэргэжилтэн М.Батсайхан нар оролцож байна.

Монгол Улсын Их Хурлын чуулганы хуралдааны дэгийн тухай хуулийн 39.10-т заасны дагуу Байнгын хороо хуулийн төслийг зүйл бүрээр хэлэлцэнэ гэж заасан тул зүйл бүрээр хэлэлцье.

Захиргааны ерөнхий хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух Улсын Их Хурлын гишүүд байна уу. Алга байна. Ажлын хэсгээс бэлтгэсэн зарчмын зөрүүтэй саналаар санал хураалт явуулъя. Гишүүдийг санал хураалтад оролцохыг хүсэж байна.

Саналын томьёоллыг уншиж танилцуулъя.

1.Төслийн 1 дүгээр зүйлийн 1, 7, 8, 9, 10, 11 дэх заалтыг тус тус хасах. Санал хураалт. Хуралдаанд оролцон хүүхдүүдийн 60 хувь нь уг саналыг дэмжсэн байна.

Хуулийн төслийн 2 дугаар зүйлтэй холбогдуулан асуулт асуух гишүүд байна уу. Алга байна. Санал хураалт явуулъя.

2.Төслийн 2 дугаар зүйлийн “эсхүл шаардлагатай” гэснийг “шаардлагатай” гэж өөрчилж, мөн зүйлийн “эрх олгосноос бусад тохиолдолд” гэсний өмнө “хуулиар” гэж нэмж, мөн зүйлийн “93 дугаар зүйлийн гарчгийн “захиргааны байгууллага” гэсний дараа “, түүний нийтлэг үүрэг” гэж,” гэснийг хасах. Санал хураалт. 60 хувь уг саналыг дэмжсэн байна.

Хуулийн төслийн 3 дугаар зүйлтэй холбогдуулан асуулт асуух гишүүд байна уу. Алга байна. Санал хураалт явуулъя.

3. Төслийн 3 дугаар зүйлийн “зүйл,” гэснийг, мөн зүйлийн 4, 5 дахь заалтыг тус тус хасах. Санал хураалт. 60 хувь уг саналыг дэмжсэн байна.

Хуулийн төслийн 4 дүгээр зүйлтэй холбогдуулан асуулт асуух гишүүд байна уу. Алга байна. Санал хураалт явуулъя.

4.Төслийн 4 дүгээр зүйлийн “94 дүгээр зүйлийн 94.4 дэх хэсгийн “30” гэснийг “21” гэж,” гэснийг хасах. Санал хураалт. Хуралдаанд оролцсон гишүүдийн 70 хувь нь уг саналыг дэмжсэн байна.

Хуулийн төслийн 5 дугаар зүйлтэй холбогдуулан асуулт асуух гишүүд байна уу. Алга байна. Санал хураалт явуулъя. Санал байхгүй.

Хуулийн төслийн 6 дугаар зүйлтэй холбогдуулан асуулт асуух гишүүд байна уу. Алга байна. Санал хураалт явуулъя. Ажлын хэсэг дээр санал гаргаагүй байна.

Хуулийн төсөлтэй холбогдуулан гишүүдийн бичгээр болон амаар гаргасан санал байхгүй. Хуулийн төсөлтэй холбогдуулан ажлын хэсгээс бэлтгэсэн найруулгын нэг санал байна. Найруулгын саналыг уншиж танилцуулъя.

**Найруулгын санал:**

Саналын томьёоллын 1 дэх санал дэмжигдсэнтэй холбогдуулан төслийн 1 дүгээр зүйлийн “зүйл, хэсэг, заалт” гэснийг “хэсэг,” гэж, мөн зүйлийн 2 дахь заалтын тайлбарын “зохицуулалтын” гэснийг “зохион байгуулалт, зохицуулалтын” гэж, 3 дахь заалтын 60.5 дахь хэсгийн “уг” гэснийг “тухайн” гэж, 4 дэх заалтын 64.6 дахь хэсгийн “хуульд заасан Засаг дарга” гэснийг “Засаг даргын хуульд заасан” гэж, 5 дахь заалтын тайлбарын “, цахим холбоос /эрх зүйн мэдээллийн нэгдсэн санд байршуулсан/-ын,” гэснийг “эрх зүйн мэдээллийн нэгдсэн санд байршуулсан цахим холбоосын” гэж тус тус өөрчилж, мөн тайлбарын “зөвхөн” гэснийг хасах. Санал хураалт. Хуралдаанд оролцсон гишүүдийн 70 хувь нь уг саналыг дэмжсэн байна.

Захиргаан ерөнхий хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Захиргаан ерөнхий хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулж дууслаа.

Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Засгийн газрын тухай хуульд өөрчлөлт оруулах тухай хуулийн төслийг зүйл бүрээр хэлэлцье.

Монгол Улсын Засгийн газрын тухай хуульд өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд нэрсээ өгнө үү. Алга байна. Энэ дээр санал гараагүй байна.

Хуулийн төсөлтэй холбогдуулан бичгээр гаргасан санал алга байна.

Хуулийн төслийн 2 дугаар зүйлтэй холбогдуулан асуулт асуух гишүүн байна уу. Алга байна.

Захиргааны ерөнхий хуульд нэмэлт өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Засгийн газрын тухай хуульд өөрчлөлт оруулах тухай хуулийн төслийг зүйл бүрээр хэлэлцэж дууслаа.

Монгол Улсын Засгийн газрын тухай хуульд өөрчлөлт оруулах тухай хуулийн төслийн анхын хэлэлцүүлгийг явуулж дууслаа.

Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцье.

Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд байна уу. Алга байна.

Ажлын хэсгээс би нэг зүйлийг тодруулж асууя.

Захиргааны хэрэг хянан шийдвэрлэх тухай хуулийн 112 дугаар зүйлийн 112.1.5 дахь заалтад нэмэлт оруулахаар орж ирсэн. Энэ дээр бол тусгай журмаар маргаан шийдвэрлэх ийм зүйлүүд байна. 112.1-5 дахь зүйл нь. Энд бол аймаг хоорондын эсхүл аймаг, нийслэл хоорондын маргаан ч гэдэг юм уу, хуульд өөрөөр заагаагүй бол Их Хурлын болон Ерөнхийлөгчийн сонгуулийн маргаан, өмгөөллийн тухай хуульд заасан тодорхой маргаан гэх мэтчилэн ойлгомжтой маргаанууд байна. Энэ дээр нэмж байгаа нэг зүйл нь бол 112.1.5 дээр Засгийн газар Монголбанкнаас гаргасан шийдвэртэй холбоотой маргаан гэж нэмж оруулж ирсэн. Тэгэхээр энэ тусгай журмаар шийдвэрлэх маргаан дээр Монголбанкнаас гаргасан шийдвэртэй холбоотой маргааныг оруулж ирж байгаа үндэслэл, судалгаа зүйлүүдийг гишүүдэд танилцуулаач энийг сонсох, протоколд үлдээх нь зүйтэй гэж бодож байна. 6 дугаар микрофон Мөнх-Ундарга.

**Ө.Мөнх-Ундарга:** Байнгын хорооны даргын асуултад хариулъя. Банкны тухай хуулийн 73 дугаар зүйл дээр Монголбанкнаас авч байгаа албадлагын арга хэмжээний үр дүнтэй байдлыг хангах зорилгоор Монголбанкны шийдвэрт гомдол гаргахтай холбоотой тусгайлсан журмыг зохицуулсан байдаг. Захиргааны ерөнхий хуулийг дагалдуулаад Захиргааны хэрэг шүүхэд хянан шийдвэрлэх тухай хуульд хууль хоорондын нийцлийг хангах зорилгоо Монголбанкнаас албадагын арга хэмжээ авч байгаа банкны шийдвэрийн үр дүнтэй байдлыг хангах зорилгоор хууль хоорондын нийцлийг хангаж байгаа ийм арга хэмжээ болж байгаа.

**Л.Мөнхбаатар:** 1 дүгээр зүйлийг танилцуулсан. Санал хураалт явуулъя. Бэлтгэсэн санал байхгүй байгаа. Ажлын хэсгээс бэлтгэсэн зарчмын зөрүүтэй нэг санал байгаа тийм ээ.

Төслийн 2 дугаар зүйлтэй холбогдуулан асуулт асуух гишүүн байна уу. Алга байна. Санал хураалт байхгүй байна.

Хуулийн төслийн 3 дугаар зүйлтэй холбогдуулан асуулт асуух гишүүн байна уу. Алга байна.

Хуулийн төсөлтэй холбогдуулан гишүүдээс гаргасан санал байхгүй байна.

Хуулийн төслийн 4 дүгээр зүйлтэй холбогдуулан асуулт асуух гишүүн байна уу. Алга байна. Хуулийн төсөлтэй холбогдуулан бичгээр гаргасан санал байхгүй.

Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Захиргааны хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулж дууслаа.

Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай хуулийн төслийг зүйл бүрээр хэлэлцье.

Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай хуулийн төслийн 1 дүгээр зүйлтэй холбогдуулан асуулт асуух гишүүд нэрсээ өгнө үү. Алга байна. Санал хураалт явуулъя. Ажлын хэсгээс бэлтгэсэн зарчмын зөрүүтэй нэг санал байна.

Нэг.Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай хуулийн төслийг хууль санаачлагчид нь буцаах. Санал хураалт. Уг хуулийг засгийн газарт буцаая гэсэн санал хураалт. Хуралдаанд оролцсон гишүүдийн 60 хувь нь уг саналыг дэмжсэн байна.

Сүхбаатар гишүүн, ажлын хэсгийн ахлагч горимын санал гаргах юм байна.

**Ж.Сүхбаатар:** Сая Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай хуулийн төслийг хууль санаачлагчид нь буцаах нь зүйтэй гэсэн ажлын хэсгээс гаргасан зарчмын зөрүүтэй саналын томьёолол сая дэмжигдлээ.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т “Байнгын хороо хуулийн төслийг зүйл бүрээр хэлэлцэнэ” гэж заасан учраас Монгол Улсын Их Хурлын тухай хуульд нэмэлт оруулах тухай, Зар сурталчилгааны тухай хуульд өөрчлөлт оруулах тухай, Гаалийн тухай хуульд өөрчлөлт оруулах тухай, Монгол Улсын яамны эрх зүйн байдлын тухай хуульд өөрчлөлт оруулах тухай, Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай, Нийтийн сонсголын тухай хуульд өөрчлөлт оруулах тухай, Олон нийтийн радио, телевизийн тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Шилэн дансны тухай хуульд өөрчлөлт оруулах тухай хуулийн төслийг зүйл бүрээр хэлэлцэх ёстой. Эдгээр хууль нь бүгд нэр томьёоны өөрчлөлт оруулах буюу Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулийг Захиргааны ерөнхий хууль болгон өөрчлөх гэсэн зохицуулалт учраас эдгээр хуулиудыг нэгтгэн ууль санаачлагчид нь буцаах гэсэн саналын томьёолол уншуулах горимын саналыг гаргаж байна.

**Л.Мөнхбаатар:** Улсын Их Хурлын гишүүн, ажлын хэсгийн ахлагч Сүхбаатарын гаргасан горимын саналаар санал хураалт явуулъя. Гишүүдээ санал хураалт. Нэгтгээд хураая гэж байгаа юм байна. Санал хураалт. Хуралдаанд оролцсон гишүүдийн 60 хувь нь уг саналыг дэмжсэн байна. Сүхбаатар гишүүний санал дэмжигдлээ.

Сүхбаатар гишүүний санал дэмжигдсэнтэй холбогдуулан санал хураалтын томьёоллыг уншиж танилцуулъя. Захиргааны ерөнхий хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хууль хүчингүй болсонд тооцох тухай хуулийн төслийг хууль санаачлагчид нь буцаах нь зүйтэй гэсэн ажлын хэсгээс гаргасан зарчмын зөрүүтэй саналын томьёолол дэмжигдсэнтэй холбогдуулан Монгол Улсын Их Хурлын тухай хуульд нэмэлт оруулах тухай, Зар сурталчилгааны тухай хуульд өөрчлөлт оруулах тухай, Гаалийн тухай хуульд өөрчлөлт оруулах тухай, Монгол Улсын яамны эрх зүйн байдлын тухай хуульд өөрчлөлт оруулах тухай, Мэдээллийн ил тод байдал ба мэдээлэл авах эрхийн тухай хуульд өөрчлөлт оруулах тухай, Нийтийн сонсголын тухай хуульд өөрчлөлт оруулах тухай, Олон нийтийн радио, телевизийн тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Шилэн дансны тухай хуульд өөрчлөлт оруулах тухай хуулийн төслийг хууль санаачлагчид нь буцаах нь зүйтэй гэсэн саналаар санал хураалт явуулъя. Хуралдаанд оролцсон гишүүдийн 70 хувь нь уг саналыг дэмжлээ.

Захиргааны ерөнхий хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулж дууслаа.

Хуулийн төслүүдийн анхны хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн, ажлын хэсгийн ахлагч Сүхбаатар танилцуулна.

***Дараагийн асуудалд оръё.“Ажлын хэсэг байгуулах тухай” Байнгын хорооны тогтоолын төслийг хэлэлцье.***Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх, бэлтгэл хангах, санал, дүгнэлтийн төсөл боловсруулах үүрэг бүхий ажлын хэсэг байгуулах тогтоолын төсөл байгаа.

Тогтоолын төслийг Та бүхэнд тараасан байгаа. Тогтоолын төсөлтэй холбогдуулан асуулт асуух гишүүн байна уу. Алга байна. Тогтоолын төсөлтэй холбогдуулан үг хэлэх гишүүд байна уу. Алга байна.

Ажлын хэсэг байгуулах тухай тогтоол байгаа Та бүгдэд тараасан. Ажлын хэсгийн ахлагчаар Раднаасэд гишүүн, гишүүдээр Мөнх-Оргил гишүүн, Дэлгэрсайхан гишүүн, Сандаг-Очир гишүүн, Ганбат гишүүн орох уу. Адьшаа гишүүнийг оруулъя. Эдгээр гишүүдийг нэгтгэсэн ажлын хэсэг байгуулна. Ажлын хэсгийн нарийн бичгийн даргаар Үнэнбат ажиллах юм байна. Холбогдох мэргэжлийн байгууллагуудын төлөөллийг оролцуулсан ажлын хэсгийг байгуулж байна.

Ажлын хэсэг байгуулах тухай Байнгын хорооны тогтоолын төслийг баталъя гэсэн саналын томьёоллоор санал хураая. Санал хураалт. Хуралдаанд оролцсон гишүүдийн 70 хувь нь уг саналыг дэмжсэн байна.

Байнгын хорооны хуралдааны өнөөдрийн хэлэлцэх асуудал дууссан тул Байнгын хорооны хуралдаан хаасныг мэдэгдье. Оролцсон гишүүдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ